壽邕州趙守
作者：崔與之
朝代：宋

paragraphs: 大厦開朱明，物態豐且碩。
薰絃發新奏，生意轉無極。
間氣清而和，融結賦有德。
碧梧挺幽榦，曠度漫九澤。
富哉學古胸，仁義供服食。
渾樸希世珍，外溫而內直。
驊騮開道路，聲光日斯赫。
九關通籍初，南來墜雙舄。
片心清徹底，杯水餞泥軾。
京兆入幕賓，去天不盈尺。
佳最入聰纊，行行陟文石。
邕爲五管雄，地控西南域。
專閫難其人，弄印無以易。
袖却經綸手，天邊樹牙戟。
猩獠叢篁中，深棲而屏息。
夜月照銅柱，警囊聲寂寂。
邊人解带卧，危地成樂國。
屏風御墨鮮，早晚來召驛。
媿我樸樕才，潦霧甘遠役。
題坐遇知己，孤根費培植。
崧高生申甫，好語諠井陌。
碧油塞雲端，阻莫陪賀客。
歌詠淇奧詩，清脩如圭璧。
他年玉班頭，蒼髯而赤黻。